《送淮南转运李学士君锡》
宋代·梅尧臣

王都重兵廪，命使总八方。
淮南舟车冲，三楚笼利长。
惟时有才舟，数计等桑羊。
八月赐诏行，朱斾插大航。
汴湍入秋涨，东鼓下镗镗。
今日发大梁，明朝过睢阳。
睢阳授经地，父老认道旁。
同业八十人，或贵或为郎。
先生殁大官，弟子无荷囊。
乃知诗书传，要在明三纲。
隋未闻仲淹，来学去佐唐。
唐初称名臣，鲜及杜与房。
亲见慕义人，专门起辉光。
我闻房杜流，已显惟王张。
云汉几万里，星宇争耀芒。
归来立螭头，莫爱鱼稻乡。

作者简介：梅尧臣（1002～1060）字圣俞，世称宛陵先生，北宋著名现实主义诗人。汉族，宣州宣城（今属安徽）人。宣城古称宛陵，世称宛陵先生。初试不第，以荫补河南主簿。50岁后，于皇祐三年（1051）始得宋仁宗召试，赐同进士出身，为太常博士。以欧阳修荐，为国子监直讲，累迁尚书都官员外郎，故世称“梅直讲”、“梅都官”。曾参与编撰《新唐书》，并为《孙子兵法》作注，所注为孙子十家著（或十一家著）之一。有《宛陵先生集》60卷，有《四部丛刊》影明刊本等。词存二首。